DA vra dat afsondering vinniger uitgefaseer wordDA-leier John Steenhuisen. (Foto: Armand Hough/ANA) Die DA het voorstelle by die regering ingedien dat die maatreëls van die algehele landwye afsondering stelselmatig verslap word. Die party se waarnemende leier, John Steenhuisen, het by die bekendstelling van ŉ beleidsdokument van 27 bladsye oor die onderwerp in Kaapstad gesê hoewel die DA ondersteunend ten opsigte van die regering se afsondering is, meen die DA veranderings het noodsaaklik geword. Die dokument is Maandag deur Steenhuisen aan pres. Cyril Ramaphosa gestuur. Die DA verwys na hul eie voorstelle as ŉ “intelligente afsondering”. Dit berus daarop dat daar volgens die DA vier vlakke van die landwye afsondering moet wees, waarvan vlak vier, naamlik die “harde afsondering”, dit is wat Suid-Afrikaners tans ervaar. “Vlak drie sal ŉ sagte afsondering wees, vlak twee ŉ sagte oop afsondering en vlak een ŉ volkome oop afsondering,” het Steenhuisen tydens ŉ aanlyn inligtingsessie aan joernaliste gesê. Die DA het ŉ kleur aan elke vlak van die afsondering toegeken, en volgens Steenhuisen is daar drie veronderstellings waarop die voorgestelde “intelligente afsondering” berus. “Om die koronavirus-epidemie te oorwin, gaan ŉ marathon wees – nie ŉ naelloop nie,” het Steenhuisen aangevoer, op grond daarvan dat ŉ teenmiddel eers oor ongeveer twee jaar beskikbaar kan raak. “Boonop was Suid-Afrika met die aanvang van die landwye afsondering al in die greep van ŉ resessie. Nou wink ŉ depressie – dit gaan naamlik min of meer onmoontlik wees om die koste vir die bekamping van die mediese gevaar te balanseer met die koste daarvan om ondernemings en arm huishoudings wat op aalmoese en staatshulp staatmaak, aan die gang te hou,” aldus Steenhuisen, wat meen soveel moontlik mense moet so gou moontlik terugkeer werk toe. Pres. Cyril Ramaphosa (Foto: Jairus Mmutle/GCIS) Teen die agtergrond van wat Steenhuisen beweer ŉ groeiende neiging wêreldwyd is om stadiums van ŉ landwye afsondering in te stel, meen die DA daar is drie redes vir Suid-Afrika om dieselfde te doen. “Die eerste is dat dit onmoontlik is vir inwoners van townships en informele nedersettings om te selfisoleer, om die vlak van higiëne te handhaaf wat die virus sal bestry, en om die beskermende klere aan te skaf wat nodig is om die virus in bedwang te hou. “Tweedens gaan die virus nie bloot ophou wanneer die afsondering ophou nie. Infassering is noodsaaklik en ons ‘intelligente afsondering’ sit uiteen hoe om dit te doen. “Derdens kan Suid-Afrika nie ŉ langdurige afsondering bekostig nie. Ekonome bereken reeds dat die landsekonomie met 4-6% kan krimp vanjaar,” het Steenhuisen uitgewys. Die sogenaamde “intelligente afsondering” sal verskillende stadiums van intensiteit hê en daar sal tussen die verskillende stadiums rondbeweeg kan word. Die “intelligente afsondering” sal grootskaalse toetsery, opsporing van siekes, rapportering van data en behandeling insluit. ŉ Massiewe aantal hospitale en ander gesondheidsfasiliteite sal gebou word en die dra van gesigmaskers sal in alle openbare ruimtes afgedwing word. ŉ Inligtingsveldtog oor higiëne, diagnose en die hantering van siekes met streng regulasies sal ingestel word. Makliker maniere om te selfisoleer sal geskep word, strenger grensbeheer sal ingestel word, ŉ ekonomiese stimuluspakket sal ingestel word en omvattende strukturele ekonomiese veranderings sal volg, het Steenhuisen aangedui. Die regering het nog nie op die DA se voorstelle gereageer nie.